ช่วยชาวสวนผลไม้ สู่ตลาดออนไลน์ ออฟไลน์
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และประธานคณะกรรมการพัฒนาและบริหารจัดการผลไม้ (Fruit Board) กล่าวว่า ได้สั่งการให้กระทรวงเกษตรและสหกรณ์ กระทรวงพาณิชย์ และคณะกรรมการเพื่อแก้ไขปัญหาอันเนื่องมาจากผลผลิตการเกษตรระดับจังหวัด (คพจ.) ซึ่งเป็นกลไกแกนหลัก เร่งดำเนินการกระจายสินค้าออกจากพื้นที่ปลูก เพื่อแก้ไขปัญหาผลไม้ภาคใต้และภาคเหนือที่ออกกระจุกตัวอย่างเร่งด่วน โดยเน้นการขับเคลื่อนแผนการตลาดออนไลน์และออฟไลน์ ทั้งในประเทศและต่างประเทศ และใช้แนวทางการบริหารจัดการผลไม้ภาคตะวันออก ซึ่งประสบผลสำเร็จเป็นที่น่าพอใจทั้งเรื่องราคาและตลาดเป็นตัวอย่าง รวมทั้งยังได้เน้นย้ำเรื่องคุณภาพและมาตรฐานของผลไม้เป็นเรื่องสำคัญที่สุดขณะเดียวกัน เมื่อสัปดาห์ที่ผ่านมา กระทรวงเกษตรและสหกรณ์ได้ดำเนินโครงการ  “เกษตรกร Happy” phase 1 ในการช่วยเหลือเกษตรกรชาวสวนมังคุด เพื่อรณรงค์ส่งเสริมการบริโภคผลไม้ไทยภายในประเทศ เพิ่มช่องทางการค้าทั้งออฟไลน์และออนไลน์ และยกระดับราคา เพิ่มรายได้ให้เกษตรกร ภายใต้แนวคิด "คนกินยิ้มได้ เกษตรกรไทยแฮปปี้" และ "คนไทยไม่ทิ้งกัน" ซึ่งมีกระแสตอบรับที่ดีมากและได้รับความร่วมมือเป็นอย่างดีจากทุกภาคส่วน ทำให้สามารถระบายมังคุดออกจากกลไกตลาดและรักษาเสถียรภาพราคาได้ในระดับที่น่าพอใจและจากความสำเร็จของโครงการ “เกษตรกร Happy” phase 1 ทำให้กระทรวงเกษตรและสหกรณ์เปิดตัวโครงการ phase 2 ขึ้น เพื่อช่วยเกษตรกรชาวสวนลำไย เงาะ ลองกอง ในการขายผลไม้คุณภาพดี สดจากสวน ถึงมือผู้บริโภคโดยตรงสำหรับโครงการดังกล่าว เป็นแผนการดำเนินงานของคณะกรรมการพัฒนาและบริหารจัดการผลไม้ (Fruit Board) ที่ต้องการช่วยเหลือเกษตรกรชาวสวนผลไม้ที่ได้รับผลกระทบจากมาตรการล็อกดาวน์และมาตรการตรวจสอบอย่างเข้มแข็งทั้งในและต่างประเทศ  ทำให้ระบบขนส่งเกิดความติดขัดและผู้ส่งออกและล้งลดจำนวนลง ในขณะที่ผลไม้อยู่ในช่วงฤดูกาลเก็บเกี่ยวพร้อมๆ กัน ทั้งมังคุด เงาะ ลำไยและลองกอง เป็นต้น